স্টিফানিয়া ফেরারিও
মার্কিন নিয়ম অনুযায়ী সাইজ এইট মডেল স্টিফানিয়া । তাতে অবশ্য তাঁর বয়েই গেল! এই অস্ট্রেলীয় মডেলই প্রথম ইন্টারনেটে হ্যাশট্যাগ ‘ড্রপ দ্য প্লাস মুভমেন্ট’ শুরু করেন। স্টিফানিয়ার মতে, তিনি শুধুই মডেল। তাঁর আগে-পিছে কোনও শব্দ জোড়ার কোনও মানেই হয় না। ইন্টারনেটে তিনি লাগাতার সেই চেষ্টাই চালিয়ে যাচ্ছেন। যাতে ফ্যাশন দুনিয়ার অসম্ভব নিয়মকানুনগুলো ফেলে দেওয়া যায়। সম্প্রতি ডিটা ভন টিজের লঁজারি লাইনের মুখ হয়েছেন স্টিফানিয়া। ২০১২ সালে তিনি মাথা কামিয়ে ফেলেন। ক্যানসার, অ্যালোপেকিয়া এবং ট্রিকোটিলোম্যানিয়া (এই রোগে আক্রান্তদের নিজের চুল বা ভ্রু ছেঁড়ার প্রবণতা থাকে) আক্রান্তদের সমর্থন জানাতে। স্টিফানিয়ার মতে, চুল নিয়ে বড্ড বাড়াবাড়ি ফ্যাশন-দুনিয়ায়। চুল ছাড়াও যে কেউ কম সুন্দরী নন, সেটা বোঝাতে চান স্টিফানিয়া।
শন রস
অ্যালবিনো হওয়ার কারণে ছোটবেলায় এই আফ্রো-আমেরিকান মডেলকে ‘ক্যাসপার’, ‘হোয়াইটওয়াশ’ জাতীয় আখ্যা দেওয়া হতো। কিন্তু মডেলিং শুরু করার (তাঁকে ইউটিউব’এ আবিষ্কার করেছিলেন এক এজেন্ট) পর থেকে তিনি অ্যালেক্সান্ডার ম্যাককুইন, গিভেঞ্চি ও আরও অনেক বিখ্যাত ডিজাইনারের হয়ে র‌্যাম্পে হেঁটেছেন। এমনকী, বেয়ন্সে ও কেটি পেরির মিউজিক ভিডিওতেও তাঁর মুখ দেখা গিয়েছে। নিজের শারীরিক অবস্থাকে দুর্বলতার বদলে জোরের জায়গা করে নিয়েছেন। তিনি নিজেকে মনে করেন অভিনব। তাই ভাল কাজ তাঁর কাছে আসতে বাধ্য।
 
রেবেকা মেরিন
নিউ জার্সির মেয়ে রেবেকা মেরিনের জন্ম থেকেই ডান হাত নেই। মডেলিং ছিল তাঁর ছোটবেলার স্বপ্ন। তাঁর মা তাঁকে নিয়ে অনেক মডেলিং এজেন্সিতেও ঘুরেছিলেন। তবে কোনও এজেন্টই তাঁকে নেননি। ‘এই ইন্ডাস্ট্রিতে তোমার কোনও ভবিষ্যৎ নেই’ শুনতে শুনতে হতাশা জেগেছিল রেবেকার মনে। গ্র্যাড স্কুলে পড়ার সময় মেকানিক্যাল প্রসথেটিক আর্ম লাগিয়েছিলেন তিনি। তবে রোজকার জীবনে তাতে বেশ অসুবিধা হতো তাঁর। ২০১১ সালে মায়োইলেকট্রিক প্রসথেটিক আর্ম ব্যবহার করা শুরু করলেন রেবেকা। মাংসপেশীর দ্বারা বৈদ্যুতিক সিগন্যালের এই প্রসথেটিক আর্ম ব্যবহার করা যায়। রেবেকার এক বন্ধু তাঁকে উপদেশ দেন মানুষের সামনে এই নতুন ‘অ্যাকসেসরি’ তুলে ধরতে। সেই থেকেই মডেলিং দুনিয়ায় পা রাখেন রেবেকা। যে সংস্থা তাঁর প্রসথেটিক আর্ম বানিয়েছে, তাদের ব্র্যান্ড অ্যাম্বাসাডর হন। সেখানে থেকে নানা ফোটোশ্যুটেও ডাক পান তিনি। নিউ ইর্য়ক ফ্যাশন উইক’এ হেঁটেছেন রেবেকা। একাধিক পত্রিকার প্রচ্ছদে ছবি বেরোলেও তাঁর জীবনের লক্ষ্য, এক বিখ্যাত ফ্যাশন পত্রিকার ‘কভার গার্ল’ হওয়া। তিনি জানিয়েছেন, সেটা না হওয়া পর্যন্ত থামবেন না। রেবেকা মনে করেন, ফ্যাশন দুনিয়ার উচিত বিভিন্ন মানুষের অভিনবত্ব উদ্‌যাপন করা।
 

শ্যানটেল উইনি
শ্যানটেলের জন্ম কানাডার টরন্টোয়। চার বছর বয়সে তাঁর ‘ভিটিলিগো’ বা শ্বেতী ধরা পড়ে। ছোটবেলায় স্কুলে তাঁকে জেব্রা বা চিতা— নানা রকম নামে খ্যাপানো হতো। ফলে বহুবার স্কুল পরিবর্তনও করতে হয় শ্যানটেলকে। সহপাঠীদের খ্যাপানো তাঁকে এমন অবসাদে ফেলে দিয়েছিল যে হাই স্কুলেই পড়াশোনা ছেড়ে দেন। ব্যালে, পিয়ানো, সাংবাদিকতা— অনেক কিছুই চেষ্টা করেছিলেন তিনি। তবে মডেলিংয়ের কথা কোনওদিন ভাবেননি। স্থানীয় ইউটিউব ব্যক্তিত্ব শ্যানন বুডরাম হঠাৎ ফেসবুকে শ্যানটেলের ছবি দেখে একটি ভিডিও বানাতে চান তাঁকে নিয়ে। সেই প্রথম অন্য রকম ত্বক হওয়ার জন্য কেউ শ্যানটেলকে গুরুত্ব দেয়। ২০১৪ সালে টায়রা ব্যাঙ্কস শ্যানটেলের ইনস্টাগ্রাম অ্যাকাউন্ট দেখে তাঁকে ‘আমেরিকা’জ নেক্সট টপ মডেল’এ সুযোগ দেন। এই রিয়্যালিটি শো থেকে একবার বাতিল হয়ে যাওয়ার পরেও জনতার সর্বোচ্চ ভোট পেয়ে ফিরে এসেছিলেন শ্যানটেল। শো থেকে ষষ্ঠ স্থানে বেরনোর পর তিনি বেশ কয়েকটা ব্র্যান্ডের হয়ে মডেলিং করেন। ‘শ্যানেল’এর জন্য র‌্যাম্পে হাঁটা তাঁর স্বপ্ন। ছোটবেলায় শারীরিক কারণে অনেক লাঞ্ছনা সহ্য করলেও এখন তিনি নিজেকে ভালবাসতে শিখেছেন। তিনি চান, ফ্যাশন-দুনিয়াটা আরও বড় হয়ে উঠুক। যাতে ‘অন্য রকম’ মানুষরাও সেখানে জায়গা করে নিতে পারেন।
 
আন্দ্রেজা পেজিক
অস্ট্রেলীয় সুপারমডেল আন্দ্রেজা মডেলিং করছেন ১৭ বছর বয়স থেকে। কেরিয়ারের শুরুতে নিজেকে অ্যান্ড্রোগায়নাস মেল মডেল বলতেন তিনি। ছেলে-মেয়ে, দুইয়ের পোশাকেই সমান স্বচ্ছন্দ ছিলেন। বহু নামী ব্র্যান্ড ও ডিজাইনারের হয়ে র‌্যাম্পে হেঁটেছেন তিনি। কয়েক বছর অবশ্য তিনি বলেন, কোনও জেন্ডার ব্র্যাকেটে নিজেকে বেঁধে রাখতে চান না। সেরা মেল মডেলদের তালিকায় সব সময় প্রথম ৫০ জনের মধ্যে আন্দ্রেজার নাম থাকত। অথচ মেয়েদের ফ্যাশনেও ঈর্ষণীয় স্থান দখল করে বসেছিলেন। গত বছর তিনি সেক্স রিঅ্যাসাইনমেন্ট সার্জারি করান। এক বিশ্বখ্যাত ফ্যাশন পত্রিকার প্রচ্ছদে সম্প্রতি দেখা গিয়েছে তাঁকে। আন্দ্রেজাই এই পত্রিকার প্রথম রূপান্তরকামী কভার মডেল। টেলর সুইফ্টের স্টেজ শো’এ তাঁকে দেখা গিয়েছে সম্প্রতি। আন্দ্রেজা তাঁর সার্জারির পর জানিয়েছেন, প্রতিদিন নিজেকে নতুন করে চিনছেন তিনি।
 
ম্যাডেলিন স্টুয়ার্ট
ম্যাডেলিনের ‘ডাউন্‌স সিনড্রোম’ থাকা সত্ত্বেও মডেল হতে চান। এই রোগের কারণে ছোট থেকেই বাড়তি মেদের সমস্যায় ভোগেন ম্যাডেলিন। কিন্তু গত এক বছর ধরে তিনি ডায়েট, সাঁতার ও চিয়ারলিডিং করে কিছুটা হলেও ওজন ঝরিয়ে ফেলেছেন। সোশ্যাল মিডিয়ার মাধ্যমে তিনি সকলকে বোঝাতে চান যে ডাউন্‌স সিনড্রোমে আক্রান্তরাও যে কোনও কাজই সফলভাবে করতে পারেন। ক্যামেরা ভালবাসেন ম্যাডেলিন। তাই অনেক ফোটেশ্যুটও করেছেন। মানুষের ধারণা বদলানোয় তাঁর চেষ্টা ধীরে ধীরে সফল হচ্ছে। এই বছর তিনি নিউ ইয়র্ক ফ্যাশন উইকে হেঁটে এই ১৮ বছরের তন্বী চমকে দিয়েছেন অনেককেই।